《玩珠洞燕集送别子乔之镇安》
清代·李秉礼

下瞰无底潭，上压千寻壁。石柱忽倒垂，一洞破青碧。

山空人语响，径古苔痕积。既瞻米老像，还求范公迹。

旷怀耿至今，风流缅似昔。浊醪共斟酌，杂坐云根石。

回瞻隔浦帆，隐隐没沙碛。水风时吹衣，斜阳澹将夕。

偶涉已浩浩，欲去仍恻恻。良会不可常，况值远行客。

作者简介：清江西临川人，字敬之。官刑部郎中。与李宪乔以风节相砥砺，从受诗法。有《韦庐集》。